Enhedslisten og ejere af muskelhunde led nederlag, da Folketinget i dag vedtog flere ændringer af hundeloven.

Enhedslisten var ellers klar med flere ændringsforslag, der skulle ophæve forbuddene mod at besidde, avle og indføre hunderacer som amerikansk staffordshire terrier, amerikansk bulldog og kaukasisk ovtcharka.

Men ændringsforslagene blev alle nedstemt under dagens lovbehandlinger i folketingssalen før sommerferien. I stedet vedtog et stort flertal i Folketinget at fastholde det forbud mod 13 kamphunderacer, som blev indført i 2010 under protester fra nogle hundeejere.

Vil undgå en ny Balder-sag

Til gengæld kan ejere af hunde, der godt kan lide at strejfe om, ånde lettet op. Fra 1. juli er det ikke længere lovligt for naboer at skyde hunde, som forvilder sig ind på deres grund.

Fødevareminister Dan Jørgensen mener, at det vil forhindre nye sager som den om familiehunden Balder, der i 2012 blev skudt af genboen efter flere gange at være løbet ind på hans grund.

- Der er slet ingen tvivl om, at ejere har et ansvar for deres hunde og skal sikre sig, at de ikke strejfer og gør folk utrygge. Men samtidig var det helt uholdbart, at private kunne leje sherif på egen jord og skyde hunde, der var på springtur, siger han.

Krav på vurdering før aflivning

Til gengæld risikerer hundeejeren en bøde på op til 2.000 kroner, hvis hunden gentagne gange støver rundt på andres jord.

Den nye hundelov byder også på ændringer af den såkaldte skambidsparagraf, der giver politiet pligt til at aflive hunde, der ved et overfald har skambidt et menneske eller en anden hund.

Paragraffen bliver nu blødt lidt op, så hundeejere fremover har krav på en hundesagkyndigs vurdering, inden det afgøres, om hunden skal aflives.